KOMMISSIONENS FORORDNING (EF) Nr. 229/95 af 3. februar 1995 om ændring af forordning (EØF) nr. 3887/92 om gennemførelsesbestemmelser for det integrerede system for forvaltning og kontrol af visse EF-støtteordninger og om ændring af forordning (EF) nr. 762/94

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (1), senest ændret ved forordning (EF) nr. 3235/94 (2), særlig artikel 12,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (3), senest ændret ved forordning (EF) nr. 3116/94 (4), særlig artikel 12, og

ud fra følgende betragtninger:

På grundlag af erfaringerne og efter vedtagelsen af Rådets forordning (EF) nr. 231/94 (5), ved hvilken der indførtes visse nye elementer i den jordudtagningsordning, der er omhandlet i artikel 7 i forordning (EØF) nr. 1765/92, bør Kommissionens forordning (EØF) nr. 3887/92 (6) tilpasses;

der bør foretages en klar skelnen mellem de ændringer, der kan foretages i støtteansøgningerne efter fristen for deres indgivelse, og de korrektioner heraf, der kan foretages, hvis der foreligger en klar fejl, som myndighederne har anerkendt;

der bør foretages en præcisering af beregningsmetoden for det maksimale støtteberettigede areal for producenter af markafgrøder, hvis jordudtagningen er utilstrækkelig, og det bør i den forbindelse fastsættes, at justeringen foretages proportionalt i forhold til de forskellige afgrøder; der bør opstilles beregningsregler for de tilfælde, hvor jordudtagningsforpligtelsen overføres; med henblik på en forenkling af landbrugsbestemmelserne bør artikel 7, stk. 2, i Kommissionens forordning (EF) nr. 762/94 (7), ændret ved forordning (EF) nr. 2249/94 (8), ophæves;

de i denne forordning fastsatte foranstaltninger er i overensstemmelse med udtalelse fra de berørte komitéer -

UDSTEDT FØLGENDE FORORDNING:

Artikel 1

I forordning (EØF) nr. 3887/92 foretages følgende ændringer:

1) Artikel 4, stk. 2, affattes således:

»2. a) Efter udløbet af den frist, inden for hvilken ansøgningen om arealstøtte skal indgives, kan ansøgningen ændres, hvis myndighederne senest modtager ændringerne på de tidspunkter, der er nævnt i artikel 10, 11 og 12 i Rådets forordning (EØF) nr. 1765/92 (*).

For så vidt angår markerne, kan der kun foretages ændringer i ansøgningen om arealstøtte i behørigt begrundede tilfælde som f.eks. dødsfald, indgåelse af ægteskab, køb eller salg eller indgåelse af en lejekontrakt. Medlemsstaterne fastlægger de nærmere bestemmelser herom. Dog kan en mark, der er angivet som udtaget jord eller foderareal, ikke føjes til marker, der allerede er angivet som udtaget jord eller foderareal, medmindre det er behørigt begrundet ifølge bestemmelserne, og marken skal i så fald allerede være medtaget som udtaget jord eller foderareal i en støtteansøgning fra en anden landbruger; sidstnævnte ansøgning ændres tilsvarende.

Hvad angår anvendelse eller støtteordning, kan der i alle tilfælde foretages ændringer. Dog kan en mark ikke føjes til marker, der er angivet som udtaget jord.

b) I tilfælde af, at en landbruger beslutter i den periode, hvor der kan indgives ændringer, at anvende en mark til en afgrøde, som er omfattet af det integrerede system, og som ikke har været anvendt til en sådan afgrøde, kan der fortsat inden for nævnte periode indgives en ansøgning om arealstøtte.

(*) EFT nr. L 181 af 1. 7. 1992, s. 12.«

2) Følgende artikel indsættes:

»Artikel 5a

En støtteansøgning kan på et hvilket som helst tidspunkt efter indgivelsen korrigeres, hvis der foreligger en klar fejl, som myndighederne har anerkendt, jf. dog artikel 4 og 5.«

3) Artikel 9, stk. 4, affattes således:

»4. a) Arealer, der ifølge stk. 1-3 er blevet fastslået med henblik på støtteberegningen, anvendes:

- i forbindelse med jordudtagningen til beregning af det maksimale areal, der berettiger producenter af markafgrøder til udbetaling af godtgørelser

- til beregning af loftet for de præmier, der er nævnt i artikel 4g og 4h i forordning (EØF) nr. 805/68, og til beregning af udligningsgodtgørelsen.

I de i stk. 2, første afsnit, første og andet led, nævnte tilfælde, sker beregningen af det maksimale areal, der berettiger producenter af markafgrøder til udbetaling af godtgørelser, dog på grundlag af det udtagne areal, der er fastslået, og proportionalt i forhold til de forskellige afgrøder.

b) Ved overførsel af jordudtagningsforpligtelsen foretages de i litra a) omhandlede beregninger af det maksimale areal, der berettiger producenter af markafgrøder til udbetaling af godtgørelser, på følgende måde:

- for den bedrift, hvor den overførte jordudtagningsforpligtelse opfyldes, på grundlag af det fastslåede udtagne areal, nedsat med det areal, for hvilket udtagningsforpligtelsen overføres

- for den bedrift, der har overdraget udtagningsforpligtelsen, på grundlag af det fastslåede udtagne areal, herunder også det areal, for hvilket udtagningsforpligtelsen er overført.«

4) I artikel 16, stk. 4, indsættes følgende punktum:

»Det beløb, der lægges til grund ved beregningen af de udgifter, der afholdes af Fællesskabet, må ikke være større end det udgiftsoverslag, som medlemsstaten har meddelt for det pågældende kalenderår.«

Artikel 2

Artikel 7, stk. 2, i forordning (EF) nr. 762/94 ophæves.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 355 af 5. 12. 1992, s. 1.

(2) EFT nr. L 338 af 28. 12. 1994, s. 16.

(3) EFT nr. L 181 af 1. 7. 1992, s. 12.

(4) EFT nr. L 330 af 21. 12. 1994, s. 1.

(5) EFT nr. L 30 af 3. 2. 1994, s. 2.

(6) EFT nr. L 391 af 31. 12. 1992, s. 36.

(7) EFT nr. L 90 af 7. 4. 1994, s. 8.

(8) EFT nr. L 242 af 17. 9. 1994, s. 6.